## Zakon o posebnom porezu na pivo

### NN 51/1994 (11.7.1994.), Zakon o posebnom porezu na pivo

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O POSEBNOM POREZU NA PIVO

Proglašavam Zakon o posebnom porezu na pivo, koji je donio Zastupnički
dom Sabora Republike Hrvatske na sjednici dana

28. lipnja 1994. godine.

Broj : PA4-73/1-94.

Zagreb, 1. srpnja 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### o posebnom porezu na pivo

I. TEMELJNE ODREDBE

Članak 1.

(1) Ovim Zakonom uređuje se oporezivanje piva koje se proizvodi ili
uvozi na carinsko područje Republike Hrvatske.

(2) Odredbe ovoga Zakona primjenjuju se i na pivo koje seprodaje u slobodnim
carinskim prodavaonicama, specijalziranim skladištima strane robe i robe
domaće proizvodnje (specijaliziranim skladištima), ako se u tim skladištma
opskrbljuju brodice i jahte.

(3) Iznimno od odredbi članka 25. Zakona o slobodnim zonama ("Narodne
novine", br. 53A/91., 65/92., 27/93. i 94/93.), odredbe ovoga Zakona
primjenjuju se i na pivo koje se prodaje u slobodnim zonama.

Članak 2.

Posebni porez na pivo prihod je državnoga proračuna.

II. PREDMET OPOREZIVANJA

Članak 3.

(1) Predmet oporezivanja jest pivo koje se proizvodi na području Republike
Hrvatske ili uvozi na carinsko područje Republike Hrvatske bez obzira na
jačinu, vrstu, sastojke i druga obilježja.

(2) Pivom se smatra pjenušavo osvježavajuće piće s određenom količinom
CO2 i alkohola, dobiveno od vode, ječmenog slada, kvasca, nesladovanih
žitarica i hmelja, koje se stavlja u promet kao pivo.

III. POREZNI OBVEZNIK

Članak 4.

(1) Obveznik posebnog poreza na pivo jesu pivovare, pivari i druge pravne
i fizičke osobe koje proizvode ili daju proizvoditi pivo za svoj račun
te osobe koje na carinsko područje Republike Hrvatske uvoze, unose ili
primaju pivo, osim osoba i količina koje su, prema posebnim propisima,
oslobođene od plaćanja carine.

(2) Pivovarom, u smislu ovoga Zakona, smatraju se pogoni i postrojenja
za proizvodnju, obradu, zrenje, uskladištenje i punjenje piva, skladišta
za sastojke namijenjene proizvodnji i obradi piva natočenog piva, radionice
za održavanje pogona i uprave, potom prostorije i površine za manipulaciju
i transport te druge s njima povezane površine i uređaji ako se koriste
u svrhu proizvodnje piva.

(3) Pivari su proizvođači piva za vlastite potrebe ili osobnu potrošnju.

(4) Ako pivari proizvode pivo za prodaju u vlastitim ili tuđim ugostiteljskim
objektima ili za drugu prodaju, posebni porez na pivo plaćaju kao pivovare.

(5) Pivari koji su vlasnici poljoprivrednog zemljišta i koji proizvode
pivo iz vlastitog uzgojenog ječma nisu obveznici posebnog poreza na pivo
ako proizvedu do 1.500 litara piva godišnje po poljoprivrednom domaćinstvu.

(6) Na proizvedeno pivo iznad količine iz stavka 5. ovoga članka pivari
plaćaju posebni porez na pivo.

(7) Uvoznikom piva smatra se fizička ili pravna osoba koja uveze pivo
u količini većoj od količine piva koja je oslobođena od plaćanja carine.

IV. POREZNA OSNOVICA

Članak 5.

(1) Posebni porez na pivo plaća se po hektolitru proizvedenog ili uvezenog
piva.

(2) Ako se pivo isporučuje u drugim mjernim jedinicama (1 litra, 0,5
litre, 0,3 litre i drugo), isporučene se količine preračunavaju u hektolitre
radi obračuna posebnog poreza na pivo.

V. VISINA POREZA

Članak 6.

(1) Posebni porez na domaće pivo plaća se u iznosu od 80,00 kuna za
hektolitar proizvedenog piva.

(2) Posebni porez na uvezeno pivo, plaća se u iznosu od 120,00 kuna
za hektolitar uvezenog piva.

VI. NASTANAK POREZNE OBVEZE

Članak 7.

(1) Obveza obračuna posebnog poreza na pivo nastaje u času otpreme (izlaska)
piva iz pivovare ili postrojenja za proizvodnju piva iz članka 4. stavka
4. i 5. ovoga Zakona.

(2) Pri uvozu piva obveza obračuna posebnog poreza na pivo nastaje u
času carinjenja ili isporuke piva u slobodne carinske prodavaonice, specijalizirana
skladišta i u slobodne zone.

(3) Ako se pivo isporučuje iz proizvodnje u punionice izvan pivovare
ili u distribucijski centar pivovare, obveza obračuna posebnog poreza na
pivo nastaje u času isporuke piva iz tih objekata.

VII. DOSPIJEĆE PLAĆANJA POREZA

Članak 8.

(1) Posebni porez na pivo plaća se u roku od 30 dana od dana otpreme
(izlaska) piva iz pivovare ili objekata navedenih u članku 7. stavak 3.
ovoga Zakona.

(2) Pri uvozu piva posebni porez na pivo plaća se pri carinjenju odnosno
isporuci piva u slobodne carinske prodavaonice, specijalizirana skladišta
strane robe i robe domaće proizvodnje i u slobodne zone.

(3) Posebni porez pri uvozu piva iz stavka 2. ovoga članka obračunava
i naplaćuje ovlaštena carinarnica u skladu s propisima o postupku obračuna
i naplate carine.

VIII. IZVJEŠĆIVANJE I POREZNI NADZOR

Članak 9.

(1) Pivovare i pivari iz članka 4. ovoga Zakona obvezni su ispostavi
Porezne uprave, nadležnoj prema njihovu poslovnomu sjedištu, dostaviti
podatke:

1. o proizvodnim kapacitetima i njihovoj promjeni,

2. o proizvedenom i isporučenom pivu te pivu na zalihi i u proizvodnji
- u pogonima, skladištima ili na drugim proizvodnim ili poslovnim mjestima,

3. o obračunatom i uplaćenom posebnom porezu na pivo.

(2) Za pogone odnosno proizvodne ili poslovne jedinice izvan sjedišta
poreznog obveznika podaci se dostavljaju i nadležnim ispostavama Porezne
uprave.

(3) Uvoznici piva obvezni su izvijestiti nadležnu ispostavu Porezne
uprave prema svomu sjedištu, o uvozu piva, o zalihama piva u carinskom
skladištu, o otpremi (izlasku) piva iz carinskog skladišta te o obračunu
i uplati posebnog poreza na pivo.

(4) Podatke iz ovoga članka treba dostavljati mjesečno do 15 u mjesecu
za protekli mjesec i godišnje do 31. siječnja tekuće godine za proteklu
godinu.

(5) Uz godišnje podatke iz stavka 4. ovoga članka pivovare ili pivari
obvezni su dostaviti podatke o stanju zaliha piva prema popisu (inventuri)
na dan 31. prosinca prethodne godine.

Članak 10.

(1) Posude za proizvodnju sladovine, brojila protoka piva i brojači
pakovina u proizvodnji i otakanju moraju imati valjani ovjerni pečat ili
valjanu ovjernicu o udovoljavanju mjeriteljskim zahtjevima, koje izdaje
Državni zavod za normizaciju i mjeriteljstvo

(2) Punjenje piva u ambalažu ili transportne cisterne mora se obavljati
mjerilima protoka ili brojačima boca ili limenki i bačvi koji imaju valjani
ovjerni žig odnosno valjanu ovjernicu o ispunjenim mjeriteljskim zahtjevima.

(3) Nadležna ispostava Porezne uprave prema mjestu proizvodnje odnosno
isporuke piva dodatnim plombiranjem mjerila i instalacije osigurava nadzor
nad proizvodnjom i isporukom piva.

(4) Proizvođač je obvezan voditi evidenciju o:

1. proizvedenim količinama vruće/hladne sladovine (dnevnik kuhanja i
prijama hladne sladovine u vreonicama podruma),

2. količini mladog piva na odležavanju (dnevnik prijama piva u ležni
podrum i isporuke dozrelog piva na filtraciju),

3. količini otočenog piva u ambalažu ili cisterne (izvještaj punionice).

(5) Skidanje plombi s instalacije u svrhu popravka, zamjene ili ispitivanja
mjerila protoka piva ili dijelova instalacija te ponovno plombiranje obavlja
se samo u nazočnosti službenika Porezne uprave o čemu se obvezatno sastavlja
zapisnik i upisuje stanje pokazivača brojila protoka.

(6) Razlika između količine ohlađene sladovine izmjerene mjeračem do
otpreme (izlaska) pivs iz pivovare iskazuje se kao tehnološki gubitak.
Prosječan gubitak od hladne sladovine do otočenog piva u ambalažu može
iznositi do 8%. Gubitak iznad 8% može se priznati samo na osnovi evidencije
gubitaka u svim fazama tehnološkog procesa.

(7) Na tehnološki gubitak iznad utvrđenog u stavku 6. ovoga članka proizvođač
je obvezan platiti posebni porez na pivo u roku od 30 dana od utvrđenja
tehnološkog gubitka.

Članak 11.

Pivo ne smiju isporučivati pivovare ili pivari prije nego što je spremno
za potrošnju, prema svojim općim svojstvima i pravilnoj vrsti vrenja.

Članak 12.

Nadzor nad obračunom i plaćanjem posebnog poreza na pivo, popisom zaliha
i vođenjem evidencije u svezi s proizvodnjom, uvozom, izvozom, prodajom
u tuzemstvu, skladištenjem i transportom piva obavlja Porezna uprava i
Financijska policija.

Članak 13.

Glede žalbenog postupka, obnove postupka, zastare, obračunavanja, naplate
i povrata poreza te vođenja prekršajnog postupka, shodno se primjenjuju
odredbe Zakona o porezu na dohodak ("Narodne novine", br. 109/93.).

Članak 14.

Osoba koja je postala vlasnik pogona i postrojenja za proizvodnju piva
ili je takva postrojenja izgradila ili na drugi način osposobila za proizvodnju
obvezna je o tome izvijestiti nadležnu ispostavu Porezne uprave u roku
od 8 dana od stjecanja odnosno izgradnje ili osposobljavanja pogona za
proizvodnju piva.

IX. OSLOBAĐANJE OD PLAĆANJA POSEBNOG POREZA

Članak 15.

(1) Od plaćanja posebnog poreza na pivo oslobađa se

1. pivo koje izvozi proizvođač uz dokaz o izvozu (kopija izvozne carinske
deklaracije s potvrdom nadležne carinarnice da je obavljeno izvozno carinjenje
i da je pivo napustilo teritorij Republike Hrvatske) i dokaz da je plaćanje
iz inozemstva obavljeno u skladu s deviznim i vanjskotrgovinskim propisima.

2. pivo koje se isporučuje iz pivovare u njezine distribucijske centre
ili punionice dislocirane od mjesta pro izvodnje,

3. pivo koje se isporučuje u vlastita veleprodajna skladišta poreznog
obveznika,

4. pivo koje se isporučuje iz jednoga veleprodajnog skladišta u drugo
veleprodajno skladište istoga poreznog obveznika,

5. pivo koje se koristi zbog potrebnih tehničkih proba ili u svrhu kontrole
kvalitete.

(2) Odredbe stavka 1. točke 1. ovoga članka ne odnose se na izvoz piva
putem slobodnih carinskih prodavaonica specijaliziranih skladišta i slobodnih
zona.

(3) Ako se izveze pivo na koje je u domaćem prometu plaćen posebni porez,
izvoznik ima pravo na povrat plaćenog posebnog poreza.

(4) Zahtjev za povrat posebnog poreza iz stavka 3. ovoga članka s dokazima
o obavljenom izvozu i naplati iz stavka 1. točke 1. ovoga članka podnosi
se nadležnoj ispostavi Porezne uprave.

(5) Porezni obveznici koji ne naplate izvezeno pivo u roku od 120 dana
od dana izvoza ili u tom roku ne osiguraju dokaze o izvozu iz stavka 1.
točke 1. ovoga članka obvezni su obračunati i uplatiti posebni porez istekom
toga roka.

X. OVLAŠTENJA

Članak 16.

Ministar financija donijet će podrobnije provedbene propise o primjeni
odredbi članka 9. i 10. ovoga Zakona.

XI. KAZNENE ODREDBE

Članak 17.

(1) Novčanom kaznom u iznosu od 20.000,00 do 400.000,00 kuna za prekršaj
će se kazniti porezni obveznik:

1. ako ne plati posebni porez na pivo u propisanom roku (članak 8. stavak
1. i 2. i članak 10. stavak 7.),

2. ako Poreznoj upravi ne dostavi ili ne dostavi u roku ili ne dostavi
točno propisane podatke (članak 9.),

3. ako ne koristi posude, mjerila protoka piva i brojače pakovina u
proizvodnji i otakanju piva s valjano ovjerenim pečatom ili valjanom ovjernicom
o udovoljavanju mjeriteljskim zahtjevima (članak 10. stavak 1.),

4. ako punjenje piva ne obavlja mjerilima protoka piva ili brojačem
boca (članak 10. stavak 2.)

5. ako ne vodi obveznu evidenciju (članak 10. stavak 4.).

6. ako skida plombe ili obavlja plombiranje bez nazočnosti službenika
Porezne uprave (članak 10. stavak 5.),

7. ako isporučuje pivo prije nego što je spremno za potrošnju (članak
11.),

8. ako kao vlasnik postrojenja ne izvijesti nadležnu ispostavu Porezne
uprave u propisanom roku o izgradnji ili osposobljavanju postrojenja (članak
14.),

9. ako ne ovjeri mjerila protoka piva i brojača pakovina ili ako ne
ovjeri ili ugradi mjerila protoka piva (članak 18. stavak 1.),

10. ako ne popiše zalihe uvezenog piva odnosno ne obračuna i ne uplati
posebni porez na te zalihe (članak 19. stavak 3.).

(2) Novčanom kaznom u iznosu od 2.000.00 do 40.000,00 kuna za prekršaj
iz stavka 1. ovoga članka kaznit će se i odgovorna osoba poreznog obveznika.

XII. PRIJELAZNE ODREDBE

Članak 18.

(1) Porezni obveznici moraju o svom trošku ovjeriti mjerila protoka
piva i brojače pakovina te nabaviti, ovjeriti i ugraditi mjerila protoka
piva o svom trošku najkasnije do 31 prosinca 1994.

(2) Dok se ne ugrade i ne baždare mjerni instrumenti nadzor će se osigurati
na dosadašnji način.

Članak 19.

(1) Porez na promet sadržan u potraživanjima na dan početka primjene
ovoga Zakona plaća se prema odredbama Zakona o porezu na promet proizvoda
i usluga.

(2) Korekcije cijena u trgovini zbog primjene ovoga Zakona ne smiju
utjecati na visinu ukalkuliranog poreza.

(3) Uvoznici piva popisat će zalihe uvezenog piva na dan 30. lipnja
1994. godine te na utvrđene zalihe obračunati i uplatiti posebni porez
najkasnije do 30. srpnja 1994. godine.

Članak 20.

Danom stupanja na snagu ovoga Zakona prestaje važiti Uredba o posebnom
porezu na pivo ("Narodne novine", br. 47/94.).

Članak 21.

Ovaj Zakon stupa na snagu danom objave u "Narodnim novinama",
a primjenjuje se od 1. srpnja 1994. godine.

Klasa: 410-19/94-01/04

Zagreb, 28. lipnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeijko Mihanović, v. r.**

Zakon, NN 51/1994-901